Dr. Rasim Muratović, direktor Instituta za istraživanje zločina protiv čovječnosti i međunarodnog prava Univerziteta u Sarajevu. Tribina Univerziteta u Sarajevu: Holokaust u Bosni i Hercegovini, 10 februar 2015.

Riječi su čudo. Riječi su dio nepregledne šutnje kojom nekada tražimo zrno smisla u nepreglednim poljima besmisla.

*Ako ne cijeniš i ne poštuješ žrtve u Auschwitzu, onda ne možeš istinski ni poštovati mrtve koji leže u Potočarima, jer je genocid u Srebrenici i prijedorskim konclogorima samo dokazao koliko nacizam nije bio poražen.*

Faruk Šehić

Hokolaust je paradigma genocida.

Genocid je najteži oblik zločina protiv čovječnosti i međunarodnog prava. Genocid je ubistvo. Genocid je ranjavanje. Genocid je protjerivanje. Genocid je stvaranje takvih uslova života u kojima se ne može ni živjeti ni umrijeti (opsada gradova, izgladnjivanje, torturisanje). Genocid je promjena religijskog i nacionalnog identiteta djece silovanjem, odvođenjem u treće zemlje i sl.). Ono što genocid razlikuje od zločina protiv čovječnosti i međunarodnog prava i ratnih zločina to je **postojanje namjere** da se pripadnici određene nacionalne, vjerske ili etničke grupe unište u cjelosti ili djelomično.

Holokaust nad evropskim Jevrejima je najorganizovaniji, najmasovniji i najsistematičniji zločin genocida u dugoj povijesti genocida.

Holokaust nad Jevrijima izvršen je u periodu 1933. do 1945. godine. Bio je to period teške ekonomske, socijalne, političke i moralne krize. Društvo je tražilo novu viziju i novog vizionara.

Pojavio se Adolf Hitler, fašizam i nacizam sa „konačnim rješenjem jevrejskog pitanja“ u čijem „rješavanju“ je ubijeno oko 6 miliona Jevreja. Ali i milioni drugih naroda. Fašizam je revitalizirao one najstarije naslage u biću nacije. Njene mračne strasti, nagonske pokretačke snage, njenu zatvorenost, ksenofobičnost i agresivnost.

Smrt je bila lajtmotiv nacističkog režima.

O Holokaustu u Bosni i Hercegovini ja ću govoriti na osnovu knjige Elija Taubera Holokaust u Bosni i Hercegovini. Tauber je u ovoj knjizi uradio ono što nam je nedostajalo. Sačinio je genezu Holokausta u Bosni i Hercegovini. Razotkrio je njegove uzroke, ciljeve, posljedice. Nakon studija o Holokaustu u Srbiji i Holokaustu u Zagrebu, zahvaljujući Tauberu, i Bosna je pogledala u oči svojim žrtvama Holokausta. Po mom mišljenju ovo je trebalo uraditi puno, puno ranije. Ali bolje ikad nego nikad. Zbog toga se ne mogu otetu osjećaju blagog zadovoljstva što je Institut , čiji sam direktor, izdavač ove izuzetno značajne i važne studije. Za ozdravljenje društva i pojedinaca u njemu uvijek je neophodno pogledati u lice žrtvama nasilja.

U sedam poglavlja (I - Ideološki i društveni preduvjeti Holokausta II - Progon Jevreja – Zakonska legislativa, oduzimanje imovine, povjerenici, teror nad Jevrejima, jevrejska sefardska i aškenaska općina u toku ratnih dešavanja; III - Antisemitska propaganda i djelatnost ustaških vlasti; IV Konačno rješenje jeverejskog pitanja u Bosni i Hercegovini; V – Sabirni, koncentracioni i radni logori, logori smrti;

VI - Spašavanje Jevreja, prelazak na katolicizam i islam, bijeg u italijansku okupacionu zonu, muslimanske rezolucije, priključivanje partizanima i partizanskim zbijegovima, uloga Franjevaca; VII – Ustanak naroda Jugoslavije i priključivanje Jevreja Narodnooslobodilačkom pokretu; Predgovoru, **Uvodu i Zaključku**, Eli Tauber zauzima ispravan i pravilan odnos prema onom što su Jevreji doživjeli u period 1941. – 1945. U Bosni i Hercegovini.

Ova studija je rezultat dugogodišnjeg istraživanja na terenu. Eli je obišao sve arhive od Sarajeva, Beograda, Zagreba, do Splita. Boravio je u svim bibliotekama od Travnika do Tuzle. Eli je dobar istraživač koji zna dobro kombinovati teoriju i empirijsko koje pronalazi na terenu. Ono što je za izučavanje Holokausta u teorijskom smislu uradio Zygmunt Bauman, to je u praktičnom smislu uradio Eli Tauber.

Impozantan je spisak literature na kraju studije koji obuhvata preko 300 jedinica i to relevantnih autora koji su se bavili ili se još uvijek bave izučavanjem Holokausta. Tu su i originalne fotografije, faksimili dokumenata, naredbe, uredbe, spiskovi, itd.

Tauber je ovu studiju uradio naučno, detaljno, sistematično, i sa velikom ljubavi prema svom narodu, svojoj vjeri, i naročito žrtvama Holokausta u Bosni i Hercegovini. I ja mu na tome čestitam. oloholo

Eli Tauber je sačinio katastar žrtava Holokausta u Bosni i Hercegovini, tačnije u: Bosanskom Brodu, Bosanskom Šamacu, Brčkom, Bugojnu, Busovači, Brezi, Donjem Vakufu, Cazinu, Derventi, Doboju, Fojnici, Gračanici, Gradačacu, Jajcu, Kakanju, Kladnju, Lukavacu, Modriči, Mostaru, Olovu, Prijedoru, Rogatici, Sanskom Mostu, Sarajevu, Tesliću, Tešnju, Travniku, Turbetu, Tuzli, Visokom, Višegradu, Vlasenici, Zenici, Zvorniku, Zavidovićima, Žepču. Osim što je popisao žrtve – tamo gdje je to bilo moguće -, Tauber je naveo i njihove dželate – imenom i prezimenom, kao i one koji su pljačkali jevrejsku imovini – opet tamo gdje je to bilo moguće.

U Jugoslaviji u Drugom svjetskom ratu ubijeno je oko 60.000 Jevreja, a oko 12.000 bosanskohercegovačkih Jevreja ubijeno je uglavnom u koncentracionim logorima.

Fašistička tvorevina Nezavisna Država Hrvatska bila je organizator, planer i izvšilac ovih najtežih zločina protiv čovječnosti i međunarodnog prava.

Greška bi bilo uzimati kao neku vrstu tablete za smirenje činjenicu da su se masovna ubistva Jevreja izvršavalo tamo negdje, izvan Bosne: u Aušvicu, Banjici, Đakovu, Gospiću, Jadovnu, Jasenovcu, Kerestincu, Lepoglavi, Loborgradu, Pagu, Sajmištu, Staroj Gradiški. Prateći šemu jednog od vodećih istraživača Holokausta, Raula Hilberga sve ostale faze Holokausta sprovedene su u Bosni i Hercegovini: definicija grupe određene za uništenje; davanje otkaza zaposlenicima zbog rasnih razloga; koncentracija, i deportacija. Na taj način Jevreji su živjeli u uslovima koji su bili ni za živjeti ni za umrijeti. (Vidjeti faksimil Proglasa na zadnjoj strani Tauberove knjige). A znamo da je zlostavljanje teže od ubijanja.

I to je i po Konvencije genocid.

Radi naučne istine, i istine uopšte, treba reći da Holokaust u Bosni i Hercegovini nije bio projekt države Bosne i Hercegovine jer je Bosnu Drugi svjetski rat zatekao kao dio Kraljevine Jugoslavije, a u toku Drugog svjetskog rata Bosna je bila okupirana i bila je sastavni dio tzv. Nezavisne Države Hrvatske.

Ipak, što bi Miljenko Jergović, a kojeg Eli Tauber citira, rekao:

 „Odgovornost za genocid počinjen nad Srbima, Jevrejima i Romima, dio je i društvene kolektivne odgovornosti“. Esad Čengić, kojeg Tauber također citira, kaže: „Genocid što su ga okupatori i ustaše izvršili nad jevrejskim stanovništvom Sarajeva predstavlja jedan od najdramatičnijih i najpotresnijih događaja u cjelokupnoj istoriji Bosne i Hercegovine.“

Na strani 286. Tauber piše: Za sve naprijed navedene zločine izvršene nad Jevrejima iz Sarajeva, pored već navedenih, odgovorna su još i ova lica: Poglavnikovi povjerenici u Sarajevu Hakija Hadžić i Božidar Brale, te izaslanik hrvatske države Petar Petković. Šefovi policije, političkog odsjeka, agenti i policajci: Josip Zubić, dr. Branko Điković, Tolj Ivan, dr. Bogašin Šojić-Mirilović, Radoš Franjo, Majerberger Franjo, Šavor dr. Zlatko, Marković Dragan, Sokal Rudolf, Perović Mihovil, Babić Hamdija, Bradarić Nikola, Šandrk Anton, Pavelić Jakov, Dolić Marko, Tuzlak Meho, Pecirep Ivica, Cividini Branko, Kovačević Ivica, Hodžić Ismet, Tarabulozi Baldo. Sve zločinci, imenom i prezimenom, sa svojom individualnom odgovornošću.

Tauber, međutim, ne promatra i ne opisuje ovako kompleksnu društvenu pojavu, kao što je Holokaust u Bosni i Hercegovini, ni jednostrano, a ni crno-bijelo. On i u ovako ekstremnim situacijama, u kojima Kantova etika jednostavno ne vrijedi, traži tračak nade. Upravo onako kako su taj tračak nade tražili svi oni koji se nisu htjeli pomiriti sa činjenicom da postoji neko, kako to kaže Arne Johan Vetlsen, ko je predstavnik rase za koju se smatralo da „ne zaslužuje život“.

U poglavlju o muslimanskim rezolucijama, navodeći poimenično njihove potpisnike, Tauber nas podsjeća na činjenicu da su objavljivanjem rezolucija protiv genocida nad Jevrejima, Srbima i Romima, Bošnjaci postali jedina narodna zajednica u Evropi koja je javno i sa potpisima hiljada svojih najuglednijih članova, protestirala protiv progona, paljevina, ubijanja, oduzimanja imovine i deportiranja svih ljudi zbog vjere, rase ili nacije. Tražeći od države, ako jeste država, da mora garantirati prava svih svojih građana.

U ovom kontekstu treba podsjetiti da rezolucije nije potpisivao bilo ko, nego elita muslimanska, stotine najuglednijih ljudi. Usred porobljene Evope.

Ne iz ilegalnog skloništa, ne iz sigurne emigracije, nego iz svoje sredine, sa svog posla, javno, iz srca fašističke okupacije, a to je značilo veliku kuraž i veliku moralnu snagu ovih ljudi.

Za ovu priliku treba podsjetiti da je odgovor poglavnika, Ante Pavelića, na sve ove rezolucije bio znakovit i glasio je: „da će sarajevskim asfaltom prije proteći krv autora rezolucija negoli će se vlada NDH odreći svog programa“.

*O tempora o moris.*

Posebna vrijednost Tauberove knjige je što on detaljno opisuje spašavanje Jevreja u Cazinu, Gračanici i nekim drugim mjestima konkretno opisujući nesebičan angažman članova porodica Pozderac, Halilbegović i Prohić, na tom planu, kao i angažman Derviša Korkuta na spašavanjau sarajevske Hagade. Naravno, tu je i spisak od 49 Pravednika među narodima Bosne i Hercegovine.

„Nisu pravednici samo oni koji su dobili medalju Pravednika među narodima. To odličje zaslužuju svi oni koji su rizikovali vlastiti život da spase jedan jevrejski život, a to su radili bez interesa“.

U pokušaju spašavanja Jevreja ispred fašističke pošasti Tauber govori i o priključivanju Jevreja partizanskim jedinicama, bijegu u italijansku okupacionu zonu, prelascima na katoličanstvo i u islam.

Na kraju želim reći i sljedeće:

U novembru 2005. godine, Generalna skuština Ujedinjenih Nacija je jednoglasno usvojila Rezoluciju kojom se 27. januar obilježava kao Međunarodni dan sjećanja na holokaust. Tog datuma 1945. godine sovjetske trupe su oslobodile zloglasni logor Auschwitz. Pomenuta rezolucija UN bila je vrhunac aktivnosti koje su Jevreji pojedinačno i na državnom planu vodili punih šezdeset godina. Punih šezdeset, a danas evo već sedamdeset, godina radilo se na otkrivanju historijskih, kulturnih, psiholoških, civilizacijskih uzroka koji su omogućili pogrom Jevreja, ali i na pronalaženju odgovarajućeg lijeka da se to više nikada i nikome ne desi. Jevreji su uporno tragali i za odbjeglim zločincima i privodili ih Sudu pravde. Tu nije bilo dileme ko je dželat, a ko žrtva. Jevreji su bukvalno prevrnuli svaki kamen kako bi pronašli sve krivce, identifikovali žrtve, utvrdili gdje je završila svaka cigla od porušene sinagoge.

Na toj istrajnosti i upornosti da istina izađe na vidjelo, a da pravda bude zadovoljena treba Jevrejima čestitati i svakako naučiti od njih.

Holokaust nad Jevrejima i u Bosni i Hercegovini i u Evropi generalno nije bio nikakva historijska nesretna slučajnost. Holokaust je izvršen jer su neki ljudi željeli to, planirali su to i izvršili to. S tim u vezi nauka mora sakupiti znakove i dokaze o tome da je civilizacijski proces, između ostalog, proces gdje se ispoljava nasilje. Tauberova knjiga je nesumnjiv doprinos tome. Genocid je društvena pojava koja ima intenciju ponavljanja. Nekada se on ponovi sa istim akterima i njihovim nepromijenjenim pozicijama. Nekada akteri ostaju isti, ali se pozicija izvršioca i žrtve promijenila. Ima situacija kada se genocid izvršava sa potpuno novim akterima.

Karakteristično stanje za sve varijante genocida je da se teško dolazi do priznanja. Još teže do katarze. Nekako se lakše pribjegava šizmogenezi odnosno međusobnom optuživanju koje se završava sa nekim novim genocidima. Svi moramo pogledati u oči i žrtvama ali i samima sebi, prije svega.

Moramo konačno naučiti jednu od najvažnijih lekcija koju smo do sada uporno izbjegavali.

Moramo izvući pouku. Jer, kako to kaže akademik Enes Karić u romanu *Pjesme divljih ptica*:

 *„Mnoge bitke i mrtve glave nisu naša glavna nevolja, ni naša najveća nesreća! Najtužnija nesreća, nas preživjelih, jeste ta što ne znamo iz mrtvih glava uzeti pouku! Mrtva glava bi možda uzela pouku, ali ne može mrtva je. Ne znamo uzeti pouku. Ne znamo završiti bitku. Ne znamo privesti rat njegovom kraju, da se iz starih ratova ne raspiruju novi! Niti znamo niti želimo sklopiti stranice tih i sličnih knjiga, a ima ih mnogo. Kabil je ubio Habila (Kajin Abela) i nije znao zakopati svoga brata.*

*Nije se nadnio nad njegov lijes i zapitao:*

*Zašto sve to, i čemu?!“*

Ja razumijem i ovo današnje naše druženje kao čenje i izvlačenje pouke.

Hvala.